สนธิญาณ ชื่นฤทัยในธรรม

สนธิญาณ ชื่นฤทัยในธรรม (ชื่อเล่น: ต้อย) เป็นนักธุรกิจด้านสื่อและนักเคลื่อนไหวการเมืองชาวไทย หนึ่งในแกนนำคนสำคัญของ กปปส. ก่อตั้งสำนักข่าว ไอ.เอ็น.เอ็น., สถานีวิทยุร่วมด้วยช่วยกัน, ทีนิวส์, ท็อปนิวส์ และสถาบันทิศทางไทย

ประวัติ 
สนธิญาณ ชื่นฤทัยในธรรม มีชื่อเดิมว่า สนธิญาณ หนูแก้ว  ชีวิตในวัยเด็กค่อนข้างมีความลำบากอยู่พอสมควรเนื่องจากถูกพ่อแม่ทิ้งแต่แต่เล็ก โดยเขาได้อยู่กับยายและผู้เป็นลุงที่เลี้ยงดูและส่งเสียเรียนหนังสือจนจบมัธยมปลาย แต่เอ็นทรานซ์ไม่ติดเลยไปเรียนมหาวิทยาลัยรามคำแหงจนจบการศึกษาปริญญาตรีจากคณะนิติศาสตร์ มหาวิทยาลัยรามคำแหง ระหว่างศึกษาเขาก็กลายเป็นนักกิจกรรมตัวยงของมหาวิทยาลัย เขาเริ่มทำงานเป็นนักข่าวที่สถานีวิทยุโทรทัศน์ไทยทีวีสีช่อง 3 ในปี พ.ศ. 2529 ก่อนที่จะออกมาในตำแหน่งบรรณาธิการบริหาร และจากนั้นได้จัดตั้งสำนักข่าวไอ เอ็น เอ็น ร่วมกับสมชาย แสวงการ และได้จัดตั้งบริษัท สยามทีวี แอนด์ เทเลคอมมิวนิเคชั่น ประมูลโครงการทีวีเสรี ในฐานะผู้บริหารบริษัทฯ ในเครือของสำนักงานทรัพย์สินพระมหากษัตริย์ แต่ต่อมาได้ถอนตัวกลับไปบริหารสำนักข่าว ไอ เอ็น เอ็น

เขาเคยประกอบธุรกิจอสังหาริมทรัพย์และอีกหลายสาขา จนกระทั่งรู้จักกับบุญชัย เบญจรงคกุล และได้ร่วมเป็นฝ่ายบริหารธุรกิจในเครือยูคอม และดีแทค และหลังจากวิกฤตการณ์การเงินในเอเชีย พ.ศ. 2540 สนธิญาณได้หันมาศึกษาธรรมะอย่างจริงจังกับพระครูเมตตากิตติคุณ (สมหมาย อัตตมโน) วัดป่าสันติกาวาส จังหวัดอุดรธานี จนได้จัดตั้งมูลนิธิชื่นฤทัยในธรรม และสร้างสถานปฏิบัติธรรมชื่นฤทัยในธรรมที่จังหวัดนครศรีธรรมราช ต่อมากลายเป็นวัดชื่อ วัดป่าพุทธเมตตาศรีธรรมราม

ในวันที่ 4 สิงหาคม พ.ศ. 2550 สนธิญาณได้ก่อตั้งสำนักข่าวทีนิวส์ (TNews) เพื่อรายงานข่าวผ่านทางสื่ออิเล็กทรอนิกส์ด้วยระบบบริการสารสั้นเป็นรายแรกของประเทศไทย และได้ก่อตั้ง ทีนิวส์ ทีวี (TNews TV) เป็นสถานีโทรทัศน์ผ่านดาวเทียมอย่างเป็นทางการในปี พ.ศ. 2553 ซึ่งมีเนื้อหาวิพากษ์วิจารณ์ทักษิณ ชินวัตร อดีตนายกรัฐมนตรี จนประสบความสำเร็จทางธุรกิจได้รับความนิยมเป็นสถานีข่าวผ่านดาวเทียมอันดับที่ 1 จากการวัดอันดับของนิลเส็น

และต่อมาในปี พ.ศ. 2560 สนธิญาณได้รับเชิญจากฉาย บุนนาค ให้เข้ามาร่วมบริหารเครือเนชั่นเพื่อแก้ไขปัญหาหนี้สิน ทำให้ช่องเนชั่นทีวีได้รับความนิยมเพิ่มขึ้นจนกลับมาทำกำไรให้กับช่อง ระหว่างนี้สนธิญาณยังได้ก่อตั้งสถาบันทิศทางไทยขึ้นเมื่อวันที่ 4 พฤศจิกายน พ.ศ. 2562 แต่เมื่อวันที่ 25 พฤษภาคม พ.ศ. 2563 สนธิญาณลาออกจากทุกตำแหน่งในเครือเนชั่น เพื่อไปเคลื่อนไหวในสถาบันทิศทางไทย ก่อนที่ในวันที่ 18 ธันวาคม จะก่อตั้ง บริษัท ท็อปนิวส์ ดิจิทัล มีเดีย จำกัด และเปิดตัวสถานีโทรทัศน์ท็อปนิวส์ โดยดำรงตำแหน่งประธานกรรมการบริหารด้วยตัวเอง และนำผู้ประกาศข่าวและผู้บริหารที่ลาออกจากเนชั่นทีวีก่อนหน้านี้มาร่วมงานทั้งหมดตั้งแต่วันที่ 1 กุมภาพันธ์ พ.ศ. 2564 เป็นต้นมา

บทบาททางการเมือง 
ในปี พ.ศ. 2556 เขาจัดตั้งองค์กร "สันนิบาตประชาชนเพื่อประชาธิปไตยแห่งประเทศไทย"

ในห้วงวิกฤตการณ์การเมืองไทย พ.ศ. 2556–2557 เขาเข้าร่วมกับ "กลุ่มสยามสามัคคี" มาตั้งแต่ปี พ.ศ. 2552 เป็นแกนนำ กปปส. ลำดับที่สอง รองจาก สุเทพ เทือกสุบรรณ ต่อมาถูกเจ้าหน้าที่ตำรวจควบคุมตัวในข้อหาฝ่าฝืนพระราชกำหนดการบริหารราชการในสถานการณ์ฉุกเฉิน (พ.ร.ก.ฉุกเฉิน) แต่ในวันที่ 25 กรกฎาคม พ.ศ. 2562 ศาลชั้นต้นพิพากษายกฟ้องในคดีเกี่ยวกับ กปปส.

อ้างอิง

แหล่งข้อมูลอื่น 
 

บุคคลจากอำเภอสิชล
ผู้ประกาศข่าวเนชั่นทีวี
ผู้ประกาศข่าวช่องท็อปนิวส์
พันธมิตรประชาชนเพื่อประชาธิปไตย
นักสื่อสารมวลชนที่เป็นแนวร่วมกปปส.
บุคคลจากคณะนิติศาสตร์ มหาวิทยาลัยรามคำแหง